Document ID: 32010D0747

DECIZIA 2010/747/PESC A CONSILIULUI
din 2 decembrie 2010
de modificare a Acțiunii comune 2005/797/PESC și a Deciziei 2009/955/PESC a Consiliului privind Misiunea de Poliție a Uniunii Europene pentru teritoriile palestiniene
CONSILIUL UNIUNII EUROPENE,
având în vedere Tratatul privind Uniunea Europeană, în special articolul 28 și articolul 43 alineatul (2),
întrucât:
(1)
La 14 noiembrie 2005, Consiliul a adoptat Acțiunea comună 2005/797/PESC privind Misiunea de Poliție a Uniunii Europene pentru teritoriile palestiniene (1) (EUPOL COPPS) pentru o perioadă de trei ani. Faza operațională a EUPOL COPPS a început la 1 ianuarie 2006. Acțiunea comună 2005/797/PESC a fost prelungită prin Acțiunea comună 2008/958/PESC (2) până la 31 decembrie 2010.
(2)
Decizia 2009/955/PESC a Consiliului (3) a prevăzut suma de referință financiară destinată acoperirii cheltuielilor aferente EUPOL COPPS pentru perioada 1 ianuarie 2010-31 decembrie 2010. Această sumă de referință financiară ar trebui să fie majorată pentru a acoperi necesitățile operaționale ale misiunii.
(3)
Acțiunea comună 2005/797/PESC și Decizia 2009/955/PESC ar trebui să fie modificate în consecință,
ADOPTĂ PREZENTA DECIZIE:
Articolul 1
Articolul 14 din Acțiunea comună 2005/797/PESC se înlocuiește cu următorul text:
„Articolul 14
Acorduri financiare
(1) Suma de referință financiară destinată acoperirii cheltuielilor aferente EUPOL COPPS în perioada 1 ianuarie 2010-31 decembrie 2010 este de 6 870 000 EUR.
(2) Cheltuielile finanțate din suma prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii Europene. Resortisanții statelor terțe care participă financiar la misiune, resortisanții țărilor gazdă și, dacă este necesar pentru a răspunde necesităților operaționale ale misiunii, resortisanții țărilor învecinate au dreptul să participe la licitații pentru contracte.
(3) Șeful misiunii/comisarul de poliție raportează integral Comisiei și este supravegheat de aceasta în ceea ce privește activitățile desfășurate în cadrul contractului său.
(4) Dispozițiile financiare respectă cerințele operaționale ale EUPOL COPPS, inclusiv compatibilitatea echipamentelor și interoperabilitatea echipelor sale.
(5) Cheltuielile sunt eligibile de la data intrării în vigoare a prezentei acțiuni comune.”
Articolul 2
Articolul 2 din Decizia 2009/955/PESC se elimină.
Articolul 3
Prezenta decizie intră în vigoare la data adoptării.
Adoptată la Bruxelles, 2 decembrie 2010.

Labels: 18
2
15
5